Informácie vedenia ZŠ s MŠ Diviaky nad Nitricou k domácemu vzdelávaniu (aktualizované 1. 4. 2020):

Milí žiaci, vážení rodičia, aj po takmer troch týždňoch prichádza škola k vám stále v rovnakej podobe, t. j. vzdelávaním v elektronickej forme. K vyučovaniu detí prispieva televízne vysielanie na STV 2, **preto vedenie školy odporúča** rodičom a **žiakom školy** **každý deň aktívne sledovať mimoriadne vyučovanie na STV 2 v čase od 9:15 do 10:45 h pod názvom Školský klub.** **Je to veľká pomoc v domácom vyučovaní tak pre žiakov, ako aj pre rodičov.**Celý koncept je postavený na prepájaní predmetov a ročníkov, aby aj súrodenci doma mohli spolupracovať a objavovať nové poznatky.

Vyučujúci budú aj naďalej žiakom priebežne zadávať pokyny, prípravy a prácu elektronickou cestou na **portáli bezkriedy.sk, resp. v programe Alf**. **Žiaci sú POVINNÍ denne sledovať** oba portály.

Doteraz sa informácie posúvali žiakom väčšinou písomne, od **1. apríla sa pracuje aj cez aplikáciu ZOOM prostredníctvom videokonferencií**, ktoré žiakovi **odporúčame absolvovať**, pretože mu **výrazne môžu pomôcť v domácom učení** **i odbremeniť rodičov**. Prístupové ID a čas videokonferencie bude zverejnený cez portál bezkriedy.sk v dostatočnom časovom predstihu.

Pripomíname, že stále prebieha vyučovanie, preto o neúčasti žiakov a neodovzdávaní prác sa vedú podrobné evidencie a po návrate do školy sa evidencie pri hodnoteniach polroka budú brať do úvahy.

**Chceme veriť, že tí jednotlivci, ktorí dodnes o učenie neprejavili záujem, svoj postoj zmenia a pasívne učenie sa zmenia na aktívne.**

*Mladší žiaci sa, samozrejme, nezaobídu bez pomoci svojich rodičov. Týmto rodičom, ale aj rodičom starších žiakov, ktorí sú aktívne nápomocní,* ***patrí veľké ďakujeme od všetkých pani učiteliek*** *školy.*

Na komunikáciu s vedením školy slúžia kontakty zverejnené na webe školy.

**K dispozícii je aj novo nainštalovaná poštová schránka** umiestnená pri bráničke školy, ktorá prednostne slúži pre tých žiakov, ktorí vypracovávajú úlohy v papierovej podobe – tie budú následne zoskenované a odoslané príslušným vyučujúcim.

Rodičom detí materskej školy pani učiteľky ponúkajú rôzne námety na prácu s deťmi cez sociálnu sieť materskej školy.

Pre lepšie zvládnutie situácie je vhodné zostaviť a dodržovať pravidelný denný režim, v ktorom je čas na učenie, komunikáciu s vyučujúcimi, sledovanie školského klubu na STV 2 a, samozrejme, oddych a relax.

*Aj v tejto kritickej situácii vás výbor Rodičovského združenia prosí o podporu školy formou 2 % zo zaplatených daní. K tomu je potrebné doložiť Potvrdenie o zaplatení dane z príjmov zo závislej činnosti, ktoré vám vydá vaša mzdová učtáreň. Potvrdenie môžete vhodiť do schránky, ktorá je umiestnená pri malej bráničke školy.*

Všetkým zúčastneným prajeme trpezlivosť.